Ο **Αλέξανδρος Παρθένης** (Αθήνα, 31 Ιουλίου 1976) είναι Έλληνας επιχειρηματίας, πρώην μοντέλο, ηθοποιός και παρουσιαστής.

Βιογραφικό
----------

Γεννήθηκε το 1976 στην Αθήνα όπου και μεγάλωσε. Στα τέλη της δεκαετίας του '90 ξεκίνησε τη καριέρα του στο modeling δουλεύοντας σε Ελλάδα και εξωτερικό. Μία από τις πιο γνωστές του συνεργασίες ήταν με τον Giorgio Armani. Ακόμη έχει φωτογραφηθεί για πολλά περιοδικά στην Ελλάδα ενώ έχει περπατήσει σε αρκετές πασαρέλες διαφόρων σχεδιαστών.

Το καλοκαίρι του 2002, έκανε τη πρώτη του τηλεοπτική εμφάνιση ως παρουσιαστής, παρουσιάζοντας την εκπομπή «Καλώς τους» ύστερα από επιλογή της Ρούλας Κορομηλά. Μετά την παρουσία του στην εκπομπή δέχτηκε πρόταση από τον σκηνοθέτη Θοδωρή Κωνσταντόπουλο για έναν από τους πρωταγωνιστικούς ρόλους στο καστ της καθημερινής σειράς «Απαγορευμένη Αγάπη» στο MEGA. Τελικά εντάχθηκε στη σειρά τη σεζόν 2002-2003 στο ρόλο του Έκτορα. Η παρουσία του στη σειρά συνεχίστηκε και τα επόμενα χρόνια, και συγκεκριμένα για τα επόμενα τέσσερα, μέχρι το 2006 που η «Απαγορευμένη Αγάπη» ολοκληρώθηκε οριστικά. Αμέσως μετά, τη σεζόν 2006-2007, έπαιξε στο δεύτερο κύκλο της καθημερινής σειράς «Έρωτας» στον ANT1 ενώ την ίδια σεζόν ήταν συμπαρουσιαστής της Σοφίας Αλιμπέρτη στη πρωινή ψυχαγωγική εκπομπή «Καλομελέτα κι έρχεται». Τη σεζόν 2007-2008 έπαιξε στο θέατρο στην παράσταση «Σεσουάρ για δολοφόνους» ενώ έκανε και διάφορες εμφανίσεις στη σειρά «Μαρία η άσχημη». Το 2009, εμφανίστηκε σε κάποια επεισόδια της σειράς «Λόλα» ενώ το 2011 έκανε μία guest εμφάνιση στον τρίτο κύκλο της κωμικής σειράς «Η Πολυκατοικία».

Επέστρεψε τηλεοπτικά το 2018 συμμετέχοντας στον έκτο κύκλο του reality επιβίωσης «Survivor Greece». Για τις ανάγκες του παιχνιδιού ταξίδεψε στον Άγιο Δομίνικο όπου παρέμεινε για μία εβδομάδα αποχωρώντας πρώτος, λαμβάνοντας την 32η θέση στην τελική κατάταξη.

### Κινηματογράφος

Το 2003, πρωταγωνίστησε στην ρομαντική comedy «Η Λίζα και όλοι οι άλλοι» σε σκηνοθεσία Νίκου Περάκη, που σημείωσε μεγάλη εισπρακτική επιτυχία.

Προσωπική ζωή
-------------

Από το 2012 μέχρι το 2016 υπήρξε παντρεμένος με την αθλήτρια στίβου Κατερίνα Θάνου.

Άλλες σχέσεις του που έγιναν γνωστές ήταν με τη Ναταλία Γερμανού και τη Σοφία Αλιμπέρτη.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2002 | Καλώς τους το Καλοκαίρι! | ALPHA | Ο Ίδιος | Παρουσιαστής |
| 2002-2006 | Απαγορευμένη Αγάπη | MEGA | Έκτορας | Πρωταγωνιστικός Ρόλος |
| 2006-2007 | Έρωτας | ANT1 | Άγγελος Παπαδάτος | Πρωταγωνιστικός Ρόλος |
| Καλομελέτα κι έρχεται | ANT1 | Ο Ίδιος | Συμπαρουσιαστής |
| 2007-2008 | Μαρία η άσχημη | MEGA | Αντώνης Ασλάνογλου | Βασικό Καστ |
| 2009 | Λόλα | ANT1 | Βασίλης Γιακουμόπουλος | 5 επεισόδια |
| 2011 | Η Πολυκατοικία | MEGA | Χάρης Αντωνόπουλος | Επεισόδιο: "Ήταν μια φορά ένα τρακάρισμα" |
| 2018 | Survivor Greece | ΣΚΑΪ | Ο Ίδιος | Διαγωνιζόμενος / 32η Θέση |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2003 | Η Λίζα και όλοι οι άλλοι | Πάρις |

Θεατρογραφία
------------

| Έτος | Τίτλος θεατρικής παράστασης | Χώρος |
| --- | --- | --- |
| 2007-2008 | Σεσουάρ για δολοφόνους | Θέατρο Αποθήκη |

Παραπομπές
----------

1. ↑  «Aπό την πασαρέλα στα πλατό». *tanea.gr*. 2003-09-04.. Ανακτήθηκε στις 2003-09-04.
2. ↑  ««Ο Αλέξανδρος Παρθένης εισβάλλει στη Λόλα & τα ανακατώνει όλα»». *in.gr*. 2009-03-09.. Ανακτήθηκε στις 2009-03-09.
3. ↑  «Survivor: Αποχώρησε ο Αλέξανδρος Παρθένης». *enikos.gr*. 2018-01-25.. Ανακτήθηκε στις 2018-01-25.